**ELŐTERJESZTÉS**

# Szombathely Megyei Jogú Város Városstratégiai, Idegenforgalmi és Sport Bizottságának 2021. december 16-i ülésére

**Beszámoló Szombathely Megyei Jogú Város Önkormányzata 2021. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata tizennégy európai és két ázsiai várossal tart fenn testvérvárosi kapcsolatokat, illetve partneri kapcsolatokat ápol más városokkal. A fentieken túl Önkormányzatunknak továbbra is szándékában áll testvérvárosi kapcsolatot létesíteni a lengyelországi Elbląg városával.

A 2021. évet jellemző pandémia, valamint a külkapcsolatok sorról történő pénzelvonás szinte teljes mértékben ellehetetlenítette a személyes kapcsolattartást. Két kivételtől eltekintve online megbeszélésék keretében zajlott az együttműködés. Ezen felül testvérvárosi, illetve egyéb nemzetközi pályázatokon indulva próbáltunk forrást találni az együttműködések fenntartásához.

1. **Testvérvárosi pályázat**

**Február 1-jén** az Önkormányzattal szoros együttműködésben a Savaria Turizmus Nonprofit Kft. pályázatot nyújtott be a Visegrádi Alaphoz „Turizmus restart: turisztikai értékek közös újrahangolása Szombathely V4 és grúz testvérvárosaival” címmel. A bevont testvérvárosok közt **Elbląg** mint leendő testvérváros, a szlovákiai **Nagyszombat**, valamint **Kutaisi** szerepelt. A pályázat sikeres elbírálását követően azonban szlovák partnerünk kilépett az együttműködésből, így helyüket a **komárnói Dunamente TDM szervezet** vette át.

Az első, idén még online konferenciára **november 8-án** került sor, melyen mind a négy projektpartner képviseltette magát szakembereivel. A résztvevők egyeztettek az aktuális projektfeladatokról, valamint közös turisztikai kínálat létrehozásáról tanácskoztak.

1. **Közös testvérvárosi online esemény**

Önkormányzatunk kezdeményezésére a Vas Megyei Sakk Szövetség Testvérvárosok csatája elnevezésű sakkbajnokságot hirdetett. A május 1-jén megrendezett online bajnokságon **Kutaisi, Lecco, Lappeenranta, Ungvár testvérvárosunk,** valamint **Razgrad és Tours** baráti városunk indult, összesen 148 játékos vett részt. Az esemény olyannyira elnyerte a részt vevő testvérvárosok tetszését, hogy olasz és bolgár partnereink hasonló rendezvény szervezésében gondolkodnak.

1. **Egyéb testvérvárosi kapcsolatok**
2. **Kapcsolat Kutaisivel:**
	* A georgiai testvérvárosunk által 2020-ban meghirdetett Ilo fotópályázatra 8 szombathelyi személy 40 fényképpel nevezett, de sajnos nem sikerült díjat elhoznunk. A legjobb szombathelyi fotót, Fenusz Márk alkotását a Ferences templomról **február 23-án** Dr. László Győző alpolgármester úr és Szuhai Viktor tanácsnok úr jutalmazta oklevéllel és szerény ajándékkal.
	* ***Március 25-én*** Szuhai Viktor tanácsnok úr és Lendvai Zsolt úr, a Magyar-Grúz Baráti Társaság elnöke online megbeszélést folytatott Kutaisi testvérvárosunk polgármesterével a Magyar-Grúz Baráti Társaság megalakulásáról, valamint a két város közti kapcsolatok továbbfejlesztéséről. Tanácsnok úr tájékoztatta polgármester urat a Baráti Társaság céljairól, melyek közül kiemelt helyen szerepel a Magyar Kulturális Központ megnyitása Kutaisiben, majd grúz megfelelőjének létesítése Szombathelyen. A Központ célja tájékoztatás nyújtása Magyarországról, a munkavállalás segítése, gazdasági, kulturális kapcsolatok elősegítése. A korábbi, a felsőoktatás témájában tartott online megbeszélés eredményeként az ELTE-SEK már felvette a kapcsolatot Kutaisi egyetemével.
	* ***Április 28-án*** Szuhai Viktor tanácsnok úr és Ágoston Sándor úr, a Közterület-felügyelet vezetője online megbeszélést folytatott a georgiai Kutaisi testvérvárosunk állatmenhelyének vezetőjével, Archil Bezhaneishvili úrral, állatvédelem témában. A két város képviselői bemutatták az állatvédelem terén jelentkező feladataikat, hatásköreiket, a területet jellemző fő problémákat. Bár a két város ebrendészeti gyakorlatában vannak hasonlóságok, a két rendszer számos eltérést mutat. A tapasztalatok megosztása új információkat, ötleteket szolgáltatott mindkét település számára. A megbeszélés résztvevői megállapodtak abban, hogy a vírust követően egy lehetséges látogatás alkalmával személyesen is bemutatják az állatmenhely működését.
	* ***Június 24-én*** Bokányi Adrienn tanácsnok asszony előadást tartott georgiai testvérvárosunk, Kutaisi által az online térben szervezett 3. Gazdasági fórumon.
	* ***Szeptember folyamán*** Kutaisi testvérvárosunk Önkormányzata pályázatot hirdetett egyetemi hallgatók részére nemzetközi ifjúsági tudományos konferencián előadóként történő részvételre nemzetközi kapcsolatok, digitális

technológiák, illetve közgazdaságtan témában. A pályázatot meghirdettük az egyetem diákjai között.

* + ***Októberben*** Kutaisi testvérvárosunk ismét meghirdette az Ilo fotópályázatot, amire szombathelyi hivatásos és hobbifotósok jelentkezését vártuk. A felhívásunkra három pályázat érkezett, amit továbbítottunk testvérvárosunkba.
1. **Kapcsolat Kaufbeurennel:**
	* ***Március 23-án*** Szuhai Viktor tanácsnok úr és Ágoston Sándor úr, a Közterület-felügyelet vezetője Kaufbeuren főpolgármesterével, Stefan Bosse úrral folytatott online egyeztetést állatvédelem témájában.

A megbeszélés célja volt, hogy a résztvevők megismerjék a két város ebrendészetének és közterület-felügyeletének felépítését, hatásköreit és működését. Megállapították, hogy bár a két város eltérő struktúrával működik, az alapvető munka technikai részletei hasonlóak. A partnerek megállapodtak abban, hogy a jövőben bizonyos témákban online egyeztetéseket tartanak, további együttműködések kialakítása céljából.

A Testvérvárosi Egyesület tavaly elhunyt ügyvezetője, László Kasztner úr helyett az idei év februárjában új ügyvezetőnek Alexander Müllert, korábbi egyesületi tagot választották. Müller úr tervezte bemutatkozó látogatását Szombathelyre, ami a vírushelyzetre való tekintettel halasztásra került.

1. **Kapcsolat Felsőőrrel:**
	* ***Április 7-én*** Szuhai Viktor tanácsnok úr és Horváth Zoltán úr, a Szombathelyi Médiaközpont Nonprofit Kft. ügyvezetője online megbeszélést folytatott a Burgenlandi-Magyar Kultúregyesület elnökségével, a felsőőri testvérvárosi kapcsolat, valamint a határ menti kulturális szervezetek együttműködésének felélénkítése érdekében. Az egyesületet Ludwig Frauer elnök úr, Mag. Iris Zsótér elnökhelyettes asszony és Stefan Rath elnökhelyettes úr képviselte.

Szuhai Viktor tanácsnok úr hangsúlyozta, hogy a város célja a testvérvárosi kapcsolat szorosabbra fűzése Felsőőrrel, valamint a magyar kötődésű szervezetek együttműködésének erősítése kulturális szinten, ami nem csak rendezvényekre szorítkozik, hanem napi kapcsolatot eredményez a kulturális szereplők között a határ két oldalán. Igazgató úr röviden bemutatta az AGORA kulturális intézményeit, illetve a Médiaközpont elemeit, és felvázolta a jövőbeli együttműködésre vonatkozó elképzeléseit. Frauer elnök úr és Rath elnökhelyettes úr hozzátette, hogy a kulturális területen kívül nagyon fontos lenne a gazdasági kapcsolatok felélénkítése a két város között, főként az egyes területek, mint a közlekedés, gazdaság stb. szakembereinek véleménycseréjét és közös projektek fontosságát hangsúlyozták. Tanácsnok úr egyetértését fejezte ki, illetve üzletember-találkozók rendezését javasolta, amit a többi testvérvárossal is kezdeményez, negyedéves gyakorisággal. Célja, hogy a vállalkozók kerüljenek kapcsolatba egymással, ez felpezsdíti a gazdasági és kereskedelmi kapcsolatokat is.

* + ***Július 16-án*** Szuhai Viktor tanácsnok úr online egyeztetést folytatott a Burgenlandi-Magyar Kulturális Egyesület elnökével és helyettesével a Bethlen Gábor Alapkezelő Zrt. által kiírt „Testvértelepülési programok és együttműködések támogatása 2021” pályázati lehetőségről.
	+ ***Július 22-én*** Szuhai Viktor tanácsnok úr és Horváth Zoltán úr, a Szombathelyi Médiaközpont Nonprofit Kft. igazgatója online egyeztetést folytatott Georg Rosner úrral, Felsőőr testvérvárosunk polgármesterével, a Burgenlandi-Magyar Kulturális Egyesület elnökével és helyettesével a Bethlen Gábor Alapkezelő Zrt. által kiírt „Testvértelepülési programok és együttműködések támogatása 2021” pályázati lehetőségről. Az augusztus 2-i benyújtási határidő azonban nem tette lehetővé közös pályázat kidolgozását és közgyűlési jóváhagyását.
	+ ***Szeptember 1-jén*** Dr. László Győző alpolgármester úr Markus Tuider igazgató úr meghívására Felsőőrött részt vett az 50. Inform Oberwart vásár nyitóünnepségén, ahol találkozott Georg Rosner polgármester úrral, Mag. Hans Peter Doskozil tartományfőnök úrral és helyettesével, Mag. Astrid Eisenkopf asszonnyal.
1. **Kapcsolat Mariborral:**
	* ***Szeptember 10-én*** a Szlovén Köztársaság szentgotthárdi főkonzulja, Metka Lajnšček asszony kezdeményezésére a 100 éves Maribori Képzőművészek Egyesülete kiállítás keretében mutatkozott be Szombathelyen, aminek a Szombathelyi Képtár adott otthont. Az esemény alkalmával városunkba látogatott Maribor testvérvárosunk polgármestere, Aleksander Saša Arsenovič és küldöttsége, akiket alpolgármester kollégáimmal fogadtam. Vendégeink megtekintették a Skanzent, ahol Mukicsné Kozár Mária, a Szombathelyi Szlovén Önkormányzat elnöke kalauzolta őket, látogatást tettek a Savaria Egyetemi Központban és megbeszélést folytattak a helyi vezetéssel az egyetemi együttműködés felelevenítéséről, valamint megtekintették a belvárost. A 17 órakor kezdődő kiállításmegnyitót megtisztelte jelenlétével Dr. Marjan Cencen, a Szlovén Köztársaság budapesti nagykövete is. A képzőművészeti kiállítást Szlovénia gasztronómiai és turisztikai bemutatkozása egészítette ki, aminek az apropóját a Szlovén Köztársaság létrejöttének 30. évfordulója és Szlovénia soros EU-elnöksége szolgáltatta.
	* ***Szeptemberben*** Maribor testvérvárosunk ösztöndíjat hirdetett meg szombathelyi irodalmárok részére, aminek célja a párbeszéd, a kultúrák közti cserekapcsolatok, a szerzők mobilitátásának elősegítése, valamint a kortárs irodalom népszerűsítése és terjesztése. Az ösztöndíjlehetőségre több szombathelyi irodalmár jelentkezett.
2. **Kapcsolat Ungvárral:**
	* ***Szeptember 10. és 12. között*** Bokányi Adrienn tanácsnok asszony és Horváth Zoltán úr, a Szombathelyi Médiaközpont Nonprofit Kft. ügyvezetője ukrajnai testvérvárosunk, Ungvár polgármesterének meghívására részt vett az „Ungvár Napja” elnevezésű városi ünnepségen.
3. **Kapcsolat Lappeenrantával:**
	* ***Május 12-én*** Szuhai Viktor tanácsnok úr és Ágoston Sándor úr, a Közterület-felügyelet vezetője online megbeszélést folytatott finn testvérvárosunk, Lappeenranta önkormányzatának, valamint a régió állatvédelmi és állatjóléti vezetőivel, Taru Pyötsiä és Elina Sihvo asszonnyal, állatvédelem témában. A két város képviselői bemutatták az állatvédelem terén jelentkező feladataikat, hatásköreiket, a területet jellemző fő problémákat. A résztvevők megállapították, hogy bár az állatvédelem terén a szabályozás alapjában véve hasonló, a két ország kulturális, gazdasági és egyéb különbözőségei következtében számos eltérést mutat.
4. **Kapcsolat Elbląggal:**
	* ***Október 28-án*** Dr. László Győző alpolgármester úr és Szuhai Viktor tanácsnok úr fogadta Andrzej Kalinowski urat, a Lengyel Nagykövetség konzulját, aki bemutatkozó látogatásra érkezett városunkba. A találkozón felmerült a testvérvárosi kapcsolat létesítésének ügye is Elbląg várossal. Konzul úr segítségét ajánlotta fel a testvérvárosi kapcsolat kialakításában. Alpolgármester úr és tanácsnok úr tájékoztatták konzul urat az aktuális helyzetről, a testvérvárosi megállapodás aláírásának közös szándékáról, ami a pandémia elmúlásával rövidesen megvalósulhat.

A két város, illetve azok turisztikai szakemberei már szoros együttműködésben állnak egymással a Visegrad+ pályázatnak köszönhetően.

1. **Kapcsolat Santiago do Cacém-jel:**
	* ***Április 6-án*** Szuhai Viktor tanácsnok úr és Ágoston Sándor úr, a Közterület-felügyelet vezetője online megbeszélést folytatott a portugál Santiago do Cacém testvérvárosunk képviselőivel, állatvédelem témában. A megbeszélés résztvevőit Álvaro Beijinha polgármester úr köszöntötte, majd átadta a szót Albano Pereira képviselő úrnak, a terület felelősének, valamint Ana Seixas állatorvosnak. A két város képviselői bemutatták az állatvédelem terén jelentkező feladataikat, hatásköreiket, a területet jellemző fő problémákat. A két város képviselői kijelentették, hogy szívesen folytatnak további egyeztetéseket különböző témákban a jó gyakorlatok cseréje és a testvérváros jobb megismerése érdekében.
2. **Kapcsolat Sziszekkel:**
	* ***Január folyamán*** a tavaly decemberben kezdődő, Sziszek testvérvárosunkat is érintő horvátországi földrengések miatt Szombathely városa is csatlakozott a Szombathelyi Horvát Nemzetiségi Önkormányzat és a Szombathelyi Horvátok Egyesülete kezdeményezéséhez, és önkéntes gyűjtéssel segítették a károsultakat.
	* ***Június 4-én*** a Szalézi Egyházközség, valamint a Szombathelyi Horvát Nemzetiségi Önkormányzat képviselői Ágh Ernő képviselő úr vezetésével horvát testvérvárosunkba, Sziszekbe utaztak, ahol részt vettek a Szent Kvirin-napi szentmisén.
3. **Kapcsolat Ramat-Gannal:**
	* ***Június 23-án*** a Szombathelyi Zsidó Hitközség által megrendezett Szemtől szemben kiállítás ramat-gani megnyitójára került sor. Az eseményen Carmel Shama-Hacohen polgármester úr és Őex. Benkő Levente úr, Magyarország izraeli nagykövete köszöntötte az egybegyűlteket, Szombathely testvérváros nevében videóüzenetet küldtem az ünnepségre.
4. **Kapcsolat Leccóval:**
	* ***November folyamán*** Lecco Testvérvárosi Egyesülete meghívást küldött szombathelyi röplabdacsapatok részvételére a 2022. január 3-5. között megrendezésre kerülő Testvérvárosi Röplabdatornára. Szombathelyt a Szombathelyi Sportiskola sportolói képviselik az eseményen.
5. **Kapcsolat Vajdahunyaddal:**
	* ***Október elején*** erdélyi testvérvárosunk meghívást küldött két kortárs festőművész részére, hogy egy-egy festményükkel vegyenek részt a Téli Szalon elnevezésű testvérvárosi kiállításon, azonban sajnálatos módon Önkormányzatunk nem tudta vállalni a képek ki- és hazaszállítását.

Kérem a Tisztelt Bizottságot, hogy a Szombathely Megyei Jogú Város Önkormányzata 2021. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.

Szombathely, 2021. december „ „.

**/: Dr. Nemény András :/**

**HATÁROZATI JAVASLAT**

**……………./2021. (XII. 16.) VISB. sz. határozat**

A Városstratégiai, Idegenforgalmi és Sport Bizottság a Szombathely Megyei Jogú Város Önkormányzata 2021. évi testvérvárosi kapcsolatainak működéséről, eredményességéről szóló beszámolót a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelet 54. § (3) bekezdés 7. pontja alapján jóváhagyja.

**Felelős:** Dr. Nemény András, polgármester

 Dr. Kovács Előd, a Polgármesteri Kabinet vezetője

**Határidő:** azonnal